

**Казан шәһәре муниципаль берәмлеге Башкарма комитетының 2015 елның 19 июнендәге 2435 номерлы карары белән расланган Казан шәһәре муниципаль торак фондының торак урыннарын социаль яки махсуслаштырылган наем шартнамәләрен килештерү, төзү, өзү, аларга үзгәрешләр һәм өстәмәләр кертү тәртибенең 2.2 пункты белән үзенең конституциячел хокуклары һәм ирекләре бозылуга карата гражданка Г.С. Хәлиуллинаның шикаятен карауга алудан баш тарту турында**

Казан шәһәре 2015 елның 17 декабре

Татарстан Республикасы Конституция суды, Рәисе Ф.Г. Хөснетдинов, судьялары Р.Ф. Гафиятуллин, Л.В. Кузьмина, А.А. Хамматова, А.Р. Шакараев составында,

суд утырышында «Татарстан Республикасы Конституция суды турында» Татарстан Республикасы Законының 44 статьясы нигезендә гражданка Г.С. Хәлиуллинаның шикаятен алдан өйрәнгән судья Л.В. Кузьминаның бәяләмәсен тыңлаганнан соң

**ачыклады:**

1. Татарстан Республикасы Конституция судына Казан шәһәре муниципаль берәмлеге Башкарма комитетының 2015 елның 19 июнендәге 2435 номерлы карары белән расланган Казан шәһәре муниципаль торак фондының торак урыннарын социаль яки махсуслаштырылган наем шартнамәләрен килештерү, төзү, өзү, аларга үзгәрешләр һәм өстәмәләр кертү тәртибенең (алга таба шулай ук — Тәртип) 2.2 пункты белән үзенең конституциячел хокуклары һәм ирекләре бозылуга карата гражданка Г.С. Хәлиуллинадан шикаять алынды.

Дәгъвалана торган норма Казан шәһәре муниципаль торак фондының торак урыннарын социаль яки махсуслаштырылган наем шартнамәләренә үзгәрешләр һәм өстәмәләр кертелгәндә өстәмә килешүләр төзү очракларын билгели.

Шикаятьтән һәм аңа кушымта итеп бирелгән документлар күчермәләреннән аңлашылганча, гражданка Г.С. Хәлиуллина 2010 елдан социаль наем шартнамәсе буенча Казан шәһәрендә урнашкан торак урынның яллаучысы булып тора, анда ул 1973 елдан бирле яши һәм коммуналь һәм башка хезмәтләр өчен түләп, торакны тоту буенча бөтен чыгымнарны каплап бара. Аның улы Р.М. Хәлиуллин 1995 елда Т.Б. Медведева белән никахлашкан, хатыны 1999 елда әлеге фатирда теркәлгән булган. 2009 елда аларның никахлары таркалган, ә 2007 елдан гражданка Т.Б. Медведева әлеге фатирда тормаган, ләкин мөрәҗәгать итүченең рөхсәтеннән башка анда кече яшьтәге оныгы В.А. Кандакованы теркәгән. Фатирда шулай ук Т.Б. Медведеваның анда беркайчан да тормаган улы А.В. Кандаков һәм Т.Б. Медведеваның кызы Д.Р. Хәлиуллина теркәлгәннәр, соңгысы, әнисе кебек, фатирда 2007 елдан бирле тормый.

Гражданнар Т.Б. Медведева һәм А.В. Кандаков күрсәтелгән фатирны хосусыйлаштыруга ризалык бирмәгәнгә күрә, ул Т.Б. Медведеваның, Д.Р. Хәлиуллинаның торак урыннан файдалану хокукларын югалтуларын тану һәм Т.Б. Медведеваның кече яшьтәге кызы А.П. Медведеваның, А.В. Кандаков һәм В.А. Кандакованың бәхәсле торак урыннан файдалану хокукын алмауларын тану һәм аларны теркәүдән төшерү турында дәгъва белән судка мөрәҗәгать иткән. Татарстан Республикасы Югары судының 2014 елның 2 июнендәге апелляция билгеләмәсе белән үзгәрешсез калдырылган Казан шәһәре Совет район судының 2014 елның 21 мартындагы карары белән гражданка Г.С. Хәлиуллинаның дәгъва таләпләре гражданнар Т.Б. Медведева һәм А.П. Медведева мөнәсәбәтендә генә канәгатьләндерелгән, дәгъваның калган өлеше кире кагылган.

Гражданка Г.С. Хәлиуллина яшәгән торак урынны хосусыйлаштыру һәм алмаштыру мәсьәләләре буенча Татарстан Республикасы Президенты Аппаратына мөрәҗәгать иткән булган. Казан шәһәре муниципаль берәмлеге Башкарма комитетының Казан шәһәре «Муниципаль торак программалар дирекциясе» муниципаль унитар предприятиесенең әлеге мөрәҗәгатькә җавабыннан аңлашылганча, күрсәтелгән торак урынны социаль наем шартнамәсе буенча хосусыйлаштыру өчен гамәлдәге законнар нигезендә хосусыйлаштыру хокукына ия булган барлык затларның язма ризалыгы кирәк. Шулай ук, андый ризалык булмаган очракта, мөрәҗәгать итүче законда билгеләнгән тәртиптә судка мөрәҗәгать итәргә хокуклы, дип күрсәтелгән булган.

«Танкодром ТКХ» идарә компаниясе ҖЧҖ аның шәхси финанс счетын бүлү мәсьәләсе турындагы мөрәҗәгатенә җавап итеп, шуны хәбәр иткән: «Казан шәһәре муниципаль торак фондының торак урыннарын социаль яки махсуслаштырылган наем шартнамәләрен төзү, килештерү, өзү, аларга үзгәрешләр һәм өстәмәләр кертү тәртибе турында» Казан шәһәре муниципаль берәмлеге Башкарма комитеты җитәкчесенең 2008 елның 16 апрелендәге 1517 номерлы карары нигезендә муниципаль фатирны бүлгәндә аерым торак урынны социаль наем шартнамәләрен төзү каралмаган, ягъни күрсәтелгән карарда социаль наем шартнамәләрен үзгәртү тәртибе билгеләнгән, әмма социаль наем шартнамәсен шәхси финанс счетын бүлү юлы белән үзгәртү нормасы юк.

Гражданка Г.С. Хәлиуллина билгеләгәнчә, югарыда аталган муниципаль норматив хокукый акт Казан шәһәре муниципаль берәмлеге Башкарма комитетының 2015 елның 19 июнендәге 2435 номерлы карары белән үз көчен югалткан дип танылган. Әлеге карар белән социаль наем шартнамәсен шәхси финанс счетын бүлү юлы белән үзгәртүне шулай ук күздә тотмаган дәгъвалана торган Тәртип расланган.

Бәян ителгәннәр нигезендә мөрәҗәгать итүче Татарстан Республикасы Конституция судыннан Казан шәһәре муниципаль берәмлеге Башкарма комитетының 2015 елның 19 июнендәге 2435 номерлы карары белән расланган Казан шәһәре муниципаль торак фондының торак урыннарын социаль яки махсуслаштырылган наем шартнамәләрен килештерү, төзү, өзү, аларга үзгәрешләр һәм өстәмәләр кертү тәртибенең 2.2 пунктын, әлеге норма шәхси финанс счетын бүлүне социаль наем шартнамәсен үзгәртүгә нигез буларак күздә тотмаганга һәм шул ук вакытта шәхси финанс счетын социаль наем шартнамәсен үзгәртмичә бүлүне рөхсәт итмәгәнгә күрә, Татарстан Республикасы Конституциясенең 28 (беренче һәм икенче өлешләр), 29 (беренче өлеш), 55 һәм 58 статьяларына туры килми дип тануны сорый.

2. Социаль наем шартнамәсе буенча торак урыннардан файдалану мәсьәләләре Россия Федерациясе Торак кодексының 8 бүлеге белән җайга салынган, шуның 82 статьясында социаль наем шартнамәсен үзгәртү өчен нигезләрнең тулы исемлеге каралган. Күрсәтелгән хокукый җайга салу белән яллаучы гаилә әгъзасының аның белән аерым торак урынны социаль наем шартнамәсен төзү хокукын, шәхси финанс счетын бүлү хокукын кебек үк, күздә тота торган нигезләмәләр билгеләнмәгән.

Россия Федерациясе Конституция Суды күрсәткәнчә, гамәлдәге торак законнарында яллаучы һәм аның гаилә әгъзалары белән аерым социаль наем шартнамәләрен төзү мөмкинлеге турындагы норманың булмавы үзеннән-үзе мөрәҗәгать итүчеләрнең конституциячел хокукларын бозу хакында сөйләми (2014 елның 20 февралендәге 384-О номерлы Билгеләмә).

Мөрәҗәгать итүче тарафыннан дәгъвалана торган Тәртип торак законнарының китерелгән нормалары нигезендә кабул ителгән, ә әлеге Тәртипнең 2.2 пункты белән каралган социаль яки махсуслаштырылган наем шартнамәләренә үзгәрешләр кертелгәндә өстәмә килешүләр төзү очраклары үзеннән-үзе кеше һәм гражданның хокукларын һәм ирекләрен нигезсез чикләүне күздә тотмыйлар, шуңа күрә дә гражданка Г.С. Хәлиуллинаның конституциячел хокукларын үзе күрсәткән аспектта боза торган итеп карала алмыйлар.

Шулай итеп, дәгъвалана торган Тәртипнең 2.2 пунктын Татарстан Республикасы Конституциясенә туры килми дип тануны таләп итеп, мөрәҗәгать итүче асылда Татарстан Республикасы Конституция суды каршына гамәлдәге норматив-хокукый җайга салуны камилләштерү кирәклеге турындагы мәсьәләне куя. Шул ук вакытта куелган мәсьәләне хәл итү Татарстан Республикасы Конституциясенең 109 статьясы һәм «Татарстан Республикасы Конституция суды турында» Татарстан Республикасы Законының 3 статьясы нигезендә Татарстан Республикасы Конституция судының карамагына керми.

Бәян ителгәннәр нигезендә һәм «Татарстан Республикасы Конституция суды турында» Татарстан Республикасы Законының 3 статьясына, 46 статьясындагы беренче өлешенең 1 пунктына, 66 статьясындагы бишенче өлешенә, 67 статьясындагы беренче һәм икенче өлешләренә, 69, 72 һәм 73 статьяларына таянып, Татарстан Республикасы Конституция суды

**билгеләде:**

1. Казан шәһәре муниципаль берәмлеге Башкарма комитетының 2015 елның 19 июнендәге 2435 номерлы карары белән расланган Казан шәһәре муниципаль торак фондының торак урыннарын социаль яки махсуслаштырылган наем шартнамәләрен килештерү, төзү, өзү, аларга үзгәрешләр һәм өстәмәләр кертү тәртибенең 2.2 пункты белән үзенең конституциячел хокуклары һәм ирекләре бозылуга карата гражданка Г.С. Хәлиуллинаның шикаятен карауга алудан баш тартырга, чөнки мөрәҗәгать итүче куйган мәсьәләне хәл итү Татарстан Республикасы Конституция судының карамагына керми.
2. Бу шикаять буенча Татарстан Республикасы Конституция суды Билгеләмәсе катгый һәм аңа карата шикаять бирелми.
3. Әлеге Билгеләмәнең күчермәсен гражданка Г.С. Хәлиуллинага һәм Казан шәһәре муниципаль берәмлеге Башкарма комитетына җибәрергә.
4. Әлеге Билгеләмә «Татарстан Республикасы Конституция суды хәбәрләре»ндә басылып чыгарга тиеш.

**№ 16-О Татарстан Республикасы**

 **Конституция суды**